PAKELIRAN PADAT LAKON SASTRAJENDRA1 Disusun oleh: Ki Kasidi Hadiprayitno2 Jejer I. Ngalengkadiraja Tokoh: Prabu Sumaliraja ya Prabu Mangliawan, Jambu Mangli dan raja sewu Hong Ilaheng awignam astunamas siddham mastu mring Hyang Jagad Karana, siran tanda kawisesaning busana, sana sinawung langen wilapa, hestu maksih lestantun lampahing budaya, jinantur-tutur katula tela-tela mrih tulad labdeng paradya, winursita ngupama prameng niskara karanta tumiyeng jaman purwa, wisudha trah ingkang dinama-dama pinardi tameng lalata, mangkya tekap wasananing gupita, tanduping pralambang matumpa-tumpa, marma panggung panggeng panggunggung sang murweng kata.Hoong. Hanenggih pundi ta kang kinarya bebukaning carita ing mangke ingkang kaeka adi dasa purwa, eka marang sawiji, hadi linuwih, purwa wiwitan. Sayekti kathah titahing ngabathara ingkang sinangga ing pratiwi kasongan ing akasa, kagebeng dening muhara, kapadhangan sanghayang Surya dineksenan sanghyang Candra, nanging kathah ingkang sami anggana raras, lamun kaupaya nadyan sewu mboya jangkep sedasa, satus datan saged angaturaken kalih, hadi-hadining garba gupita mboya kadi negari Ngalengkadiraja. Mila kinarya bukaning carita hawit sinebat panjang punjung pasir wukir gemah ripah kerta lan raharja. Basa panjang marang dawa punjung dhuwur, pranyata negari Ngalengka dawa pocapane luhur kawibawane dhasar jero tancebe. Pasir samodra wukir harga, pranyata tata rengganing negari kinapit ing samodralaya kinupeng ing harga ageng ngananaken pasabinan ngeringaken pategalan hangajengaken bandaran ingkang langkung. Loh tulus ingkang tinandur dadi bebasan dhasar siti tinumpagan warih, jinawi subur kang sarwa tinandur murah kang sarwa sinade, saged sinebad negari ingkang murah boga saha wastra. Basa gemah kathahnya kawula alit ingkang dedunung ing salebeting kita negari Ngalengka ingkang sami olah dagang layar, saben dinten tansah luminit panggesanganira, kalebet para dagang layar nangkodha saking manca negari anglur selur tan ana pedhote, racak sedaya mboten wonten ingkang sami angecapringga 1Dipentaskan dalam rangka peluncuran buku Filsafat Wayang dan Peresmian Bidang Studi Filsafat Wayang di Fakultas Filsafat Universitas Gadjah Mada Yogyakarta, 30 Maret 2011. 2 Guru Besar Seni Pedalangan, Jurusan Seni Pedalangan, Fakultas Seni Pertunjukan, ISI Yogyakarta adalah penyusun naskah lakon wayang Sastrajendra sekaligus sebagai dalang. 1
bayaning marga, hawit saking gemahing praja. Ripah awit saking kathahing para kawula ingkang dedunung wonten salebeting kitha negari Ngalengkadiraja katitik pepasanging wisma katingal jejel riyel uyel-uyelan bebasan aben cukit tepung taritis papan wiyar katemahan rupak. Karta para kawula ing saindenging negari ketingal eca manahe mboten wonten ingkang sami cecengilan cengkah rembag lan sapanunggalannira, pranyata katebihan ing duratmaka durjana juti, iwen-iwenira ayam kambangan, mahesa, lembu lan sapanunggalane mboten wonten ingkang sarwi cinancangan, lamun rina aglar ing pangonan lamun ratri sami wangsul ana kadhange dhewe-dhewe, sowang-sowang. Raharja sanggya para nayaka pangembating praja sumrambah para wadyaba mandhap pra kawula, sami daya dinayanan para satriya pangembating praja saged angayomi sanggya para kawula, semanten ugi para kawula kanthi saiyeg saeka praya anindakaken sedaya pangandikanira para prayagung, satemah mujudaken wewangson manunggaling kawula lan Gusti doracara sirna sedaya ajrih dhateng wilalading nalendra. Mboten wonten panjenenganing nalendra sajagad rat pramudita ingkang sinangga ing pratiwi kasongan akasa mboya kadi paja mirib wong agung ing Ngalengkadiraja, panjenenganing nalendra tumindak dana hita sarahita tan bau kapeni, tegesipun datan mulat sanak kadang pawong mitra medhak dhateng kawula, lamun pranyata ageng lelabuhanipun tumrap negari kaparingan ganjaran salakung ageng, kosok wangsulipun nadyan maksih sentana pribadi lamun tumindakira snglar saking paugeraning negari kaparingan pidana anut satataning pradata agung negari Ngalengkadiraja, bebasana den sempal-sempal kasirnakaken. Ora mokal lamun saged kacandra kayu adoh sami manglung ingkang celak sami tumiyung, kathah para raja maha raja saking liyan negari ingkang nungkul datan sarana linawan ing bandayuda, amung kaprabawan dhateng kuncaraning sang katong. Saben antara mangsa sami asok glondhong pangareng-areng, peni-peni raja peni guru bakal guru dadi sotya saha widuri pinangka pratandha manungkuling sedya. Kocapa sinten ta dasa namanira sri narapati yeka abhiseka Risang Maharaja Prabu Mangli ya Mangliawan iya Prabu Sumaliraja. Nalika semanten pinuju ari sajuga kepareng sang nata ngawontenaken pisowanan ageng, sinten ingkang kepareng caket palenggahan dalem sang nata punika warnanira satriya ing Argulobang kekasih Raden Jambumangli kaprenah putra kepenakan kaliyan sang prabu, sajuganing satriya ingkang apaes yaksa salira ageng aluhur prasasat sagunung anakan. Dhasar kasinungan kadigdayan kanuragan ingkang linangkung, pramila cinaket dening sang nata, kapatah dados bebeteng negari Ngalengkadiraja. Dyan Jambumangli hamengkeraken pisowaning nendra mantri muka pangarsa rekyana patih Ditya kala Mulontani awujud diyu, kasambet pisowaning para kadang sentara bupato nayakaning praja, sumrambah wadyabala kuswa mbalabar pindha samodra tanpa tepi. Saking kathahing pra wadya ingkang sami ngagem busana maneka warna katinon saking mandrawa pindha panjrahing puspita. Nalika semanten bawane surya wus mangrangsang akasa kepaeng sang nata badhe mios siniwaka. Hangagem busana kaprabon ratu, apa ta pangageming sang nata jamang mas 2
sungsun tiga makutha binuka wekasan kinancingan garudha mungkur. Sumping gebang sureng pati anting manik sotyaning warih, ulur-ulur naga mangangsa gelang klat bau salira pindha sarpa bibinggel ataswara sinangga calumpringan. Ngagem calana cindhe puspita dodot semen ketangi, badhong giwangkara, uncal mas binepeng dhumawah kanan saha kering, ngagem wangkingan pinangka ladrang sarungan kang kinarya kayu kemalo rekto ganja den aben-aben manis, mendhak kaparingan netra mutiara sinorotan sang pretanggapati gumebyar pindha netra kitiran. Ginarubyuk sanggya para emban cethi kang sami ngampil upacara kaprabon, banyak dhalang sawung galing arda walika kacumas bokor kencana, kinebutan laring manyura mungwing kanan keringnya sang nata, ical sipating jalma manungsa pan yayah bathara Brahma mangejawantah, hoong. Riwusnya sadaya sampun samekta palenggahan dalem sang nata dhampar kencana pinatik nawa retna lelemekan babut prang wedani sinbaran wangi-wanggi kongas gandanira dumugi paseban njawi andadosaken cingak ingkan mara sowan prayitnanira abdi dalem ingkang caos kurmat sigra natap tengara tambur slompret munya ambal-ambalan gurnat gurnanda mriyem kalantaka munya kaping tigang dasa tiga. Horeg ingkang sami mara sowan pindha gabah den interi ayo kanca ndhodog-ndhodhog-ndhodhok songsonging gilap katon cumlorot clorooot jeguuur. Suluk Pathet Nem Ageng Wetah Slendro Pathet Nem Nahanta Sri Nalendra tedhak siniwaka, ong, hong, lenggah ing dhapar denta, pinatik nawa retna, ginarubyug sanggya pra biyada, ong, ong, sineba para punggawa, timtrim tan ana kang nyabawa, ndher kang samya sumewa, jroning hudyana, legeg jroning driya srinarendra, dangu datan angandika, nihan mijiling sabda, hong, hoong. Ada-ada Girisa wetah Slendro Pathet Nem Ratune ratu utama, ong, sinuyudan pra bupati, tan supe muja semedi, kinamulen pra widodari, asih asih mring kawula dasih, kasinungan budi luhur, ong, salira minuni sari, sang nata sotyaning jagad, sang nata alon manabda, gya sang bupati. Ginem Sumali:-"Anakku lanang wong bagus Jambumangli, mulane jeneng para adoh dak awe, cerak saya ingsun caketake, ana prekara kang kudu ingsun embat magepokan karo kahanan kang nedheng dumadi ana ing negara Ngalengka. Nadyan akeh para nimpuna kang limpad ing pambudine, bebasan kapinteraning nganti kaya bisa ngetung cacahing lintang ing ngantariksa. Petungku amung sira kulup Jambumangli kang bangkit lan trep ingsun ajak ngejum gumbala ruwet negara Ngalengka." 3
Jambumangli:-"Kula noknon dhateng kapundhi, semanten agenging pangrengkuh dalasan kapitadosanipu kanjeng paman prabu dhateng ingkang putra pun Jambumangli. Lajeng mengku suraos ingkang kados pundi mawantu-wantu nimbali ingkang putra, menawi saged kawedhar ing akathah tumuli kadhawuhna, kula sedya anganglungaken jangga nilingaken karna. Ewodene kalenggalih winadi, mangga kula dherekaken manjing sanggar panguneng pinanggih catur netra, kaicalna raos wigih ringa-ringa kanjeng paman sesembahan kula wonten ing madya pada. Kula noknoknon inggih." Suluk Lagon Pateh Nem Jugag Hamurwani gatining carita, gatining carita wanci puniki, tan sedya asung piwulang, mung sumangga pra nupiksa denira methik palupi, hong, hoong Sumali:-"Ya ta ngger, sing andadekake penggalihaning pun paman ora ana liya kejaba adhimu si Sukesi kang samengko dadi panglamaring para raja sewu negara, nganti bisa kacandra Ngalenga keblabag mangsi sarah daluwang kang kabeh mau bakal kepingin nggarwa adhimu nini Sukesi. Banjur kepriye mungguh prayoganing laku dimen Ngalengka tetep tata titi tentrm." Jambumangli:-"Ho o ladalah pracakoblah, dereng kemawon kula matur ngarsa dalem paman prabu. Wontena lilaning penggalih kula nedya ngedekaken sayembara perang, sok sintena ingkang saged alit ngendhih kadigdayan kula agengipun nyampurnakaken jagad kula, menika tiyang ingkang saged mengku diajeng Sukesi. Niyat kula makaten wau mboten wonten sanes kepingin njunjung kaprabon dalem, kejawi punika jalma ingkang mengku dhateng diajeng Sukesi kedah titahing jawata ingkang tuhu sekti mandraguna." Sumali:-"Lamun lekasmu kang kaya mangkono iku tulus saka jroning atinira aku sekethi jumurung, nanging bakal kurang prayoga lamun ta darbe kekarepan kang nalisir saka bebener cilik milik karo adhimu gedhene bakal duwe ancar kang ora prayoga." Jambumangli:-"Sampun ngantos kagungan penggalih ingkang mboten-mboten menawi sedaya lekas kula menika kanyata lelandhesan niyat ingkang mboten sae mugi jawata paring bendu dhateng ingkang putra pun Jambumangli." Suluk Ada-ada Lasem Wetah Tidhem jroning pasewakan, wadya gung tanpa sabawa, ong, ong, kapraban dening sang narpa, narpa narpotama, mangu mangun kaonengan, lir wuwusing duka cipta, berbudi mandana raras, ong, hoong. 4
Pocapan Seep gebyar katalika wau tintrim jroning pasewakan kapraban dening sang nalendra kang nedheng mengku sungkawa, kaya kena cobaning jawata angrenggani kanyut pinangka wardi, kanyut ujare wong angganten, wardu angecoh. Nadyan ngganten dereng abrit telengeing lathi nadyan angecoh dereng manjing pretala. Gya kasaru gegering njaba piyak ngarsa tengkeb wuri candrane kaya negara kelebon parang muka, kaya negara kelebon parang amuk. Ingkang hamurwani horeging panangkilan nenggih pisowanipun para raja sewu negari, mancat pancaniti minggah sitinggil binatu rata andadosaken koseking panangkilan, he kanca ana dhayoh-ana dhayoh-ana dhoyoh pyak-pyak-pyak. Iringan Playon Lasem Slendro Pathet Nem, terus suwuk kemudian dilanjutkan suluk dan ginem Suluk Plencung Jugag Slendro Pathet Nem Gya lumarap, ong, caraka keng nembe prapta, alon tata lenggah, mungwing ngarsaning nalendro, ong, ngejumken asta pisan, tan ana kuciwa raras, hoong. Ginem Sumali:-"Mangke ta sagung para nalendra ingkang katemben rawuh, keparenga kula asung pambagya panakrami, raharja sarawuh paduka sedaya wonten ing stinggil negari Ngalengka." Raja sewu:-"Har nok non kasinggihan dewaji, pisowan kula sakadang punika angsal pangestu dalem kanjeng dewaji, nuninggih wilujeng nir ing sambekala, kejawi saking menika sembah pangabekti kula sedaya sayogi konjuk sahandhap pada paduka kanjeng dewaji, har nok non inggih." Sumali:-"Gurawalan panampi kula kendela sami-sami. Kejawi saking punika keparenga kula nila krami panjenengan sedaya punika lajeng wingking pundi kang dedunung sinten sinambeting wewangi." Raja Sewu:-"Kawuningana kula ingkang pinangka tetunggulipun kadang nalendra sewu negari winging saking negari Simbat Manyura dene jejuluk kula ingkang sudi mestani kula jejuluk Prabu Kurambanadewa. Kula saking negari Gelar jagad jejuluk kula Prabu Hadisuradenta; Dene kula saking negari Trangbulan Jagad jejuluk Prabu Bantaranjagad; He he he kula nadyan awon nggih ratu saking negari Mbeloran nami kula Prabu Marondapati. " Sumali:-"Sokur beja sewu, la jeng wonten wigatos kados pundi dene panjenengan sedaya rawuh ing negari Ngalengka." Raja sewu:-"Lepat keparenga nglunturaken samodra pangaksami, ndadosna kawunigan bilih pisowan kula sakadang sepisan nagturaken sembah pangabekti, ndungkap kaling kalih nun inggih tuwi kayuwananipun kanjeng dewaji, dene wosing wigatos kula sakadanag sumedya 5
anglajengaken pirembagan lumantar nawala ingkang sampun kawuri. Notoging manah pari kedah lajeng pikantuk wangsulannipun kanjeng dewaji, gampilipun neseg rembag bab panglamaripun kula sakadang ingkang putra ingkang sesilih Dewi Sukesi dipun paringaken menapa mboten. Sampun menggalih kuwatos ingkang putra tetep mangke dados garwaniun salah satunggaling kanca nalendra punika, kanthi milih satunggal ingkang dipun cocogi ngaten, nalendra sanesipun mboten badhe meri utawi narimah bilih mboten kapilih. Makaten sinuwun ingkang dados atur kula, har nok non." Sumali:-"Inggih sedaya pangandika paduka sampun kula tampi. Nanging ndadosna kawuningan bilih srana sagedipun mengku yoga kula pun Sukesi dipun boboti ngayuda. Ngger Jambumangli mangsa borong nggonmu bakal murba prekara iki." Ada-ada Greget Saut Lasem Slemdro Pathet Nem Jaja muntab lir ginetap, duka yayah sinipi, netra kocak ngondar-andir, kerot kanang waja, wadananira abang kaya kembang wora-wari bang, hoong. Ginem Jambumangli:-"Sadurunge aku rembugan karo kowe kabeh, luwih dhisik aku ngaturke pambage pada raharja sowan ana Ngalengka?." Raja sewu:-"Ya raharja satriya, kowe kuwi sapa jenengmu lan keprenah apa karo kanjeng dewaji?" Jambumangli:-"Ngertiya lamun iki satriya saka kasatriyan Panglebur Gangsa, jenengku Raden Jambumangli, senapati prang Ngalengka, keprenah putra keponakan karo dewaji Sumaliraja." Raja sewu:-"Waah gene gur anak ponakan, adekna kaya putrane wae. Ana perlu apa raden tanpa tinimbalan maju nemoni aku sakadang." Jambumangli:-"Dadiya sumurupmu lamun kowe kabeh kepingin banget ngayunake kadangku wadon Dhiajeng Sukesi, ana pitukone." Raja sewu:-"We la wis jamak lumrahe yen jejering priya bakal mengku wanita kuwi ana pitukone, kowe njaluk pitukon apa. Mas picis raja brana ora bakal kuciwa mapan negaraku tuk sumbere mas kencana rukmi, nek perlu Ngalengka njaluk ditretes emas bakal klakon, bandha donya negaraku ditawu kaya banyu bebasane ora bakal lokak. Gampange yen klakon dadi bojoku ora bakal nggawe kosut asma dalem kanjeng dewaji nanging kosok baline bakal moncer lan wimbuh kuncarane negara Ngalengka." Jambumangli:-"Ora watak akudarbe kadang wanita siji dak ijolke mas picis lan bandha donya. Nanging bakal dak ijolake ludira setetes." Raja sewu:-Getih setetes apa karepmu Raden Jambumangli." Jambumangli:-"Tegese ludira setetes kuwi gampange janji kowe bisa cilik ngendhih yudaku gedhe bisa nengker janggaku dak ulungke kadangku yayi Dewi Sukesi." 6
Suluk Ada-ada Greget Saut Lasem Jugag Slendro Pathet Nem Jaja bang mawinga-winga wengis, kumedut padoning lathi, ong, gedrug-gedrug siti bantala bentar, hoong. Ginem Raja sewu:-"Babo, ha ha ha ala sirnane kowe ngedekake sayembara perang. Mara age ana ngendi papaning bandayuda dak dadar kasudibyanmu Raden Jambumangli." Jambumangli:-"Metuwa njaba ing kana ana blabar kawat kentheng waja ya kuwi papan kang kanggo nodhi kadigdayanmu." Raja sewu:-"Kepareng kanjeng dewaji kula sakadang nyuwun pamit manjing payudan minangkani pitumbasaning pnanganten srana tandhing jurit kaliyan Raden Jambumangli." Sumali:-"Inggih kisanak ndherekaken kasugengan." Raja sewu:-"Jambumangli aja nganti kesuwen nggonku ngenteni, ayo gandheng konca manjing payudan." Jambumangli:-Ora-orane aku cidra janji, ninggal tapak dan tungka sing dadi lakumu." Iringan Playon Lasem Slendro Pathet Nem, suwuk antal terus ginem. Ginem Sumali:-"Ana bebasan kriwikan dadi grojogan, yogaku ngger Jambumangli yen dak sawang para raja sewu negara iki mau, nitik uda wedanane ora mung sabaene racak digdaya kabeh, apa sira bisa ngentasi gawe." Jambumangli:-"Sampun menggalih kuwatos paman prabu mboten badhe nggepok koncanipun kanjeng paman, cekap ingkang putra piyambak ingkang badhe mapagaken yudanipun para narendra menika wau. Malah enggal-enggal kula nyuwun pamit saha nyuwun pangestu badhe medal pabaratan ngayoni jurit." Sumali:-"Ya ta kulup Jambumangli duga-duga digawa ngati-ati aja kari banyu mili pangestuningsun tumrapa jeneng sira."Patih borong budhaling pasewakan." Patih:-"Nampi sabdanipun kanjeng dewaji ndherek dhateng sendika, nyuwun tambahing pangestu." Sumali:-"Iya patih aja kaya bocah cilik." Pocapan Wouta, purna penngendikaning nata ing Ngalengka Sri Maha Raja Prabu Sumali, anglenggahi sabda brahmana raja, sabda pengendikan brahmana pendita, raja sampun mastani sabdaning 7
brahma sawanda tan kena wola-wali, sabdaning ratu sawanda warata sak negara candrane kaya we kresna tumameng patra seta tan kena lumebek. Sang nata sigra jengkar saking palenggahan kondur angedhaton nitih gamparan gadhing inayap sanggya para putri bedhaya pan yayah binaya-bayang kari. Iringan Playon Lasem Slendro Pathet Nem Jambumangli bertemu dengan Kurambanadewa suwuk terus suluk. Suluk Ada-ada Lasem Wetah Sigra kang tumingal, acampuh samya medali, lir thathit wileting ganda, dhahwyang gung manguncang niti, benjang sang aji mijil, lathinya ngedali wuwus, trusta surawilaga kaya buta, singa wregil pastijangga, dhendhanya mangambak baya, hoong. Ginem Kurambanadewa:-"Pancen kowe satriya kang ora cidra ngubaya, durung nganti suwe nggonku dumunung ana blabar kawat, kowe wis nungka kang dadi lakuku." Jambumangli:-"Apa abamu." Kuramabanadewa:-"Yen nggugu kandhaku ulungna wae Dewi Sukesi mumpung durung babak bucik kulitmu. Aku lan para kadang nalendra iki racak duwe kadigdayan kanoragan kang pilih tandhing, dadi yen kowe mbeguguk ngtutha waton mbondhan datanpa ratu, bebasane timun mungsuh duren, woo mesthi ajur mumur ra kena dikukup kwandhamu." Jambumangli:-"Aku iki satriya nadyan wujudku gandarwa, mula ora bakal loro telu kang dadi gunemku, nek kowe sak kancamu wani tandhing yuda karo aku enggal mapana ing pasyudan dak ladeni kabeh kasudiranmu. Nanging yen kowe kabeh wedi ndulu kadigdayanku muliya kana mumpung isih yahene." Kurambanadewa:-"Kadlarung wuwusmu majuwa klakon tiban tangan pecah mestakamu." Jambumangli:-"Budiya dak sembadani." Iringan Playon Lasem, adegan perang improviasasi sesuai dengan ketrampilan dan penguasaan sabet yang bersangkutan, setelah dianggap cukup dengan kekalahan di pihak para raja sewu iringan suwuk terus dialog. Ginem Jambumangli:-"Bocah prajineman kepriye mungguh kahanane para raja sewu iki mau?" Prajineman:-"Matur ngarsanipun Raden Jambumangli, para raja sewu negari wau sami tilar glanggang colong plajar mboten wonten ingkang kantun ingkang nedya nrajang ing pupuh 8
mengsah paduka, presasat tambak merang katrajang bnajir bandhang bubar mawut nilaraken payudan ajrih dhateng krodhanipun Raden Jambumangli." Jambumangli:-"Lamun kaya mangkono kowe kabeh dak dhawuhi supaya mundur sawetara, nanging aja nganti lena ing kaprayitnan, malah dhawuhna marang para wadya supaya baris pendhem pamrihe kamun ana pari gawe enggal bisa disembadani." Prajineman:-"Nok non inggih nampi dhawuhipun raden ndherek dhateng sendika, lajeng mangga kula dherekaken manjing puraya Ngalengka." Iringan Lasem, suwuk disambung Suluk Plencung Wetah Slendro Pathet Nem Sri tinon langening pamyat, busana maneka warna, renggeng kencana retna bra, bandera layu kumitir, sinrang pan dres ing maruta sirna, ong ong, kumaraning lyan mantyan, kumlebeting dwaja, suh brastha kayu kang keprapal, puspita anjrahing bumi, ron mawur katyuping angin, kukila ambyar sumebar. Kandha Laap, wulung-wulung akekendhang, mawut-mawut peksi katrajang; sato wana kathah sami milar ngungsi papan, kajeng ageng kababat karungkat, rungkut-rungkut sumilak, saking tandanging dyan Jambumangli ingkang mangamuk punggung kaya gajah ngamuk krodhanira. Para raja sewu negari bubar mawut datan wonten ingkang mangga puliha, lumajar tilar payudan ajrih kaliyan yudaning sang Jambumangli. Sigra manjing wanawasa tambu-tambuh kang sinedya. Sineg kang lagya wayang wuyung wewuyungan kang kinarya sambeting carita doh kinarya celak celak kinarya tebih tunggal panggung amung seje caritane awit ewuh lamun ta sinarengna nadyan kaya bareng angkate. Siniwakan negari Lokapala amun katinon saking mandrawa sowaningm pra sentana datan ginggang sarema pinara sasra. Jejer II Negari Lokapala tokoh Prabu Danapati, Begawan Wisrawa, Patih Banindra. Gending iringan Bondhet Pelog Nem gending rep terus carita. Ingkang kinarya sambeting carita lah punika warnaira gumelaring siniwakan negari Lokapala. Sajuganing negari ingkang ageng tata titi tentrm gemah ripah loh jinawi turta tinenga-tenga saindening bawana, ora mokal kathah para raja maha raja ingkang manungkul tan linawan ing bandayuda amung gandrung kapiluyu dhateng poyaning kautaman. Sinten ta ingkang kepareng angrenggani negari Lokapala hajejuluk Pabu Danapati ya Prabu Danaraja, narendra gagah pideksa turta kasinungan kadigdayan kanuragan kinasihan dening para jawata kinamulen para widodari, prayata agung prabawanira. Nalika semanten pinuju lenggah ing dhampar denta kaseba para punggawa myang sentana andher dumugi imba-imbaning negari Lokapala. Horeg pisowaning para prajurit awit woten rawuhipun pepundhen nenggih 9
Begawan Wisrawa keprenah tiyang sepuhira sang nata. Kocapa sareng priksa rawuhnya ingkang rama sigra mabukuh angejumaken asta angranu pada gya kadherekaken lenggah satata, sigra mangudas swaraning driya amedhar sabda nadyan dereng kawijil ing lisan. Gendhing Bondhet Suwuk terus Suluk Pelog Nem wetah dan dialog. Ong ong ong dene utamaning nata, berbudi budi bawa leksana ong, ong, ong, liring berbudi mangkana, ageganjar saben dina, agung denya paring dana, ong, liring kang bawa leksana, anetepi pangandika, ong, ong, ong, hoong. Ginem Danapati:-"Sesembahan kula wonten madya pada, keparenga ingkang putra nyaosaken sembah pangabekti sahandhap pepadanipun kanjeng rama, saha asung pambagya pana krami raharja rawuhipun wonten ing negari Lokapala." Wisrawa:-"Ya ya kulup Danapati dak trima jeneng para caos pangabekti ora liwat puja bratanipun rama diage tampanana ya kulup. Lamun sira mundhut pirsa tedhakku ana Lokapala, ya awit saka pamujimu kasembu pengayomaning jawata tulus raharja ora ana sambekala salaku jantraku." Danapati:-"Nun inggih kanjeng rama kula pundhi sabdanipun rama mugi ambabara kanugrahan ingkang putra sumarambah kawula saindenging Lokapala. Kejawi saking punika, keparega ingkang putra badhe munjuk atur wonten ngarsanipun kanjeng rama. Ingkang putra Danapati nadyan sampun mengku kawibawan wonten negari Lokapa prasasat hanyakrawati bau dhendha, ananging menggahing para kadang sentana sumrambah para kawula taksih kaanggep kirang utawi gothang. Engga ing mangke dereng wonten prameswari pangampin anggen kula ngembat parentahing praja. Mila kanjeng rama kula suwun rawuh kersoa anglamaraken ingkang putra calon garwa prameswari. Dene ingkang dados telengenging manah kula mboten wonten sanes amung putrisaking Ngalenka sesilih Dewi Sukesi. Sampun dipun mangertosi ing akathah bilih rama punika tasih pinanggih kadang kaliyan Prabu Sumaliraja nalendra ing Ngalengka. Ingkang putra pitados menawi rama kersa nyarirani pribadi nglamr tartamtu badhe pinanggih margi gampil kasembadan sedya kula mengku wanodya, makaten kanjeng rama." Wisrawa:-"Anakku lanang wong njenthara, sagluguting kolang kaling juwawut pinara sastra, nyumepenoa ora nendra, mbareng pun rama nampa pengendikamu. Mapan kebeneran kabeh aturira yen sawijining nalendra tanpa prameswari ngibarate kaya wong lumaku tanpa pepajar. Kejaba iku mapan wis dadi jamak lumrahe aku dadi wong ngatuwa kudu bisa nuruti pamothahing anak bebasan anak polah bapa kepradhah, aja kuwatir ya ngger kabeh ingkang dadi panjalukmu bakal dak udaneni. Malah aja nganti kesuwen dina iki uga mangka dina kang 10
becik kanggo nglamar putri daya-daya kasembadan sedyamu aku yuwun pamit predandanan bakal budhal tumuju ing Ngalengkadirja." Suluk Ada-ada greget saut Lasem Pelog Nem Wetah Ana pandhita hakarya wangsit, pindha kombang ngajap ing tawang, ong, susuh angin ngendi nggone, lawan galihing kangkung, watesing langit jalanidhi, manuk mabur uluke ngunkuli langit, kusuma anjrahing tawang, hooong, Ginem Danapati:-"Mboten saged kula gambaraken gembiraning manah kula medhanget sabdanipun kanjeng rama begawan, kula saged nemtokaken bilih badhe gampil anggen kula badhe mengku wanodya. Mangga rama kula dherekaken manjing kadhaton, badhe ingkag putra badhe manembrama kanthi pesta andrawina kembul bujana sawetawis." Wisrawa:-"Boja krama pinanggih mburi kang baku daya-daya pun rama bisa minangkani pamundhutmu, pun mundhut pamit budhal dina iki." Danapati:-"Inggih rama dherekaken tindakipun sembah kula ndherek tindakipun kanjeng rama begawan." Iringan Lasem Pelog Pathet Nem, iringan suwuk dilanjutkan suluk. Lagon Pathet Sanga Wetah Kayon katiyupin angin, sumyak swaraning karengyan, samirana kulawan riris, lumrang gandaning puspita, ong, karengyan pudyanira, kang katyuping samirana manda, raras rumedheng akasa, hooong. Kandha Datan winursita tindaking dyan Wisrawa ingkang sumedya ngener unggyaning negari Ngalengkadiraja, nalika semanten sanghyang Surya wus konjem ing pratiwi gumanti sanghyang Candra sigra mijil arsa merbawani jagad raya, dupi tatasing kamantyan dewasaning hyang Candra dereng wonten kang ginupit ing carita. Nenga kawuwusa lampahing hyang Candra wus jejeg ing satengahing jagad raya pratandha wancine wus gara- gara. 11
Suluk Ada-ada Sanga Wetah Bumi gonjing mandelong kang langit, samodra kocak sumamburat, kaya kinebur banyune, hoyag kang gunung-gunung, ong, akasa jumeglug, lemah bengkah mawetu geni, swara lir gelap sasra, kekayon geng rebah pindha den babati, katempuh ing gara-gara hoong. III Adegan Gara-Gara Kandha Gara-gara Apa ta tandhane gara-gara lemah bengkah mawetu geni lebu katyuping angin udan deres pindha pisus, akasa jumeglug swara lir gelap sasra udan barat salah mangsa clarat tahun pating calorot, dedt erowati samodra laya kinur-kebur bur suh sumamburat, satema turtaning samodra mangambak-ambak ngelem daratan, sedina ana lindhu sedina kaping pitu gunung tarung padha gunung geger para jalma luru pandhelikan. Saka bantering gara-gara sumundhul kayangan Jonggring Salaka kawah Candradimuka kaya kinebur-kebur, kabalasah klangenanira hyang Udipati kayu andong, muring, garu rasa mala, pontang-pantingan para widodora- widodari anjlih kepati angeyup padaning Hyang Jagadnata, kaya njomplang-jomplanga unpak bale marcukundha menceng wod ogal-agil. Saka bantering gara-gara sumundhul kahyangan Ngondar-andir Sanghyang Pada Wenang ingkang sampun mboten kasamaran dhateng gara- gara sigra angasta cupu manik ingkang isi tirta panjuta nirmala, sigra katamakaken jagad ingkang ketaman gara-gar, sanalika jagad tata titi tentrem. Pranyata sampu ngantos kejot bilih jagad ketaman gara-gara tandhane dadi gegalenganing lelakon bakal ganti alam saha jaman, gara-gara ing jagad pakeliran kinarya angurmati wijilira Ki Lurah Sema Badranaya sak putra cacah ingkang gegojegan wonten madyaning ara-ara amba. Haloon ariris. Iringan Ayak-ayak Slendro Sanga dilanjutkan Playon Sanga Dalam adegan gara-gara yang keluar pertama kali adalah tokoh Petruk kemudian berturut- turut agreng dan Bagong. Pokok pembicaraan berdasarkan imrpvisasi dalang yang bersangkutan. Biasanya yang menjadi fokus pembicaraan adalah situasional yang tengah terjadi pada lingkungan kehidupan sehari-hari, dan diselang-seling dengan bernyanyi dan menari. Sampai mereka lupa bahwa harus mengabdi kepada orang tua dan tiba-tiba saja Lurah Semar muncul mengingatkan mereka, akhirnya bersama-sama menemui begawan Wisrawa yang mertamu di kediaman Lurah Semar di Klampis Ireng. 12
Contoh klise dalam adegan gara-gara. Setelah ketiga anak Semar bersendagurau sejenak, maka terjadilah perselisihan hingga mereka berantem, dalam adegan ini iringan biasanyanya adalah Sampak Slendro Pathet Sanga. Semar keluar gamelan suwuk dilanjutkan sulukan yang khusus untuk Semar sebagai berikut. Semar ika den prayitna, semu riris ika balik, titi yoni ganda yoni, tri sonya purnama sasi, ae- ana, gilar-gilar semedi tengahing latar, milangana lintang Bimasekti. Disambung dengan Suluk Jingking Wetah Slendro Pathet Sanga Titi tundha gagating ngarang, tri sunthi winayang jati, kapat mangka kalima candhala, mangka kalima candhala, ae-ana, leng-lenging jagad sanyata, patu-pate ula lanang, ae-ana; Patu-pate ula lanang. - Pangiride kebo dhunggul, sasisih sapi Gumarang; Triwat gatra tundha, yen pitika kulawu bendha, patu-pate ula lanang, nang dhung dhang tak dhung dhang gong. Kandha Clorooot jegur, Sasireping gara-gara sidhem pemanem datan ana sabawaning walang salisik, amung swara jumegur ana ing samodralaya minangka angurmati wijilira Ki Lurah Semar Badranaya, Bogajati, Dhudha Manganang Unung, Sanghyang Ismaya, ya sang Juru Dyah Santa Prasanta saben mijil kinurmatan alun bantheng amarga aja dupeh mung gedibal saupamane nanging sejati dewa mangejawanta, tumurun ing madya pada kinarya pamomonging satriya tanah Jawa wiwit saka Bambang Bremani trah tumerah ratu tanah Jawa. Kinarya seksi kagungan putra tiga Gareng, Petruk Sumawa Bagong. Nalika semanten priksa pating grubyak pating grubyuk para putra sami gegojegan, sinareng Ki lurah Semar mijil sami dipun tilar ingkang putra tetiga. Candrane Ki Lurah Semar dadi Tembang Pocung. Luwih iwuh, Lurah Semar yen ginunggung, yen jaluwa samar, jaja mungal lir pawestri, yen estriya-yen estriya, Lurah Semar kekuncungan. Lambe cablik, untu siji gial-giyul, idep ramyang-ramyang, netra rembes irung sunthi, Ginem Semar:-"Ih ah ih eh eh eh blegeg ugeg-ugeg sadulita hemel-hemel, sasuwene padha pating grubyuk anak-anakku iki mau, mbareng wong tuwa metu saka jero omah, banjur cep klakep ora ana benene kaya orong-orong kepidak, gek bocah-bocah iki mau padha ana ngendi. Thole anak-anakku kowe mreneya bapak ora duka, haaa kok ora ana wangsulan sithik-sithika. Nala Garoeng, Petruk lan Bagong padha nyeraka mrene tholee. Tak undanga nganti ngentekke swara ora bakal krungu mapan pancen wis klebu dadi unen-unen nek olehku ngundang ora 13
nganggo tembang tangeh lamun padha nyerak, ha ha duwe anak telu we edan pat belas. Njajal tak tembangne Barang Miring Slendro Menyura ben nyamleng: Adhuh yana, adhuh yana tak nembanga, sekar setan, gendruwo mimba thethekan; Sekar setan gendruwo mimba thethekan, aja mamang, mburimu ana janggitan. Adhuh yana tak nembanga iku maning, lir kawista, leting tembang saupama, aja nganggep yen sira durung waspada. Buka Celuk Kutut Manggung: Sore-sore ya la ya mas kutut manggung njaluk-njaluk ngombe Gendhing sampai andhegan Nala Gareng datang dan dialog Gareng:-"Waah nbungahi ya pak, dhasar gamelane apik prunggu kabeh, pengrawite bregas- bregas, sindhene enom ayu-ayu swarane arum terus lali ngomah watake kyaine." Semar:-"He kowe aja sing ora-ora. Padha becik thole ngadhep ana ngarepanku?" Gareng:-"Nggih rama, pangestunipun mboten onten sambekala pangabekti kula katur ngersanipun rama Semar." Semar:-"Weeh ah eh eh mundhak selawe taun umurku krungu aturmu sing ganep kuwi, ya ya tak tampa pangestuku tampanana ya." Gareng:-"Kula wau mireng rama ngglenggeng tetembangan gendhinge napa je?" Semar:-"Mupung ana wektu sethithik tak gemeni nggo tetembangan ngibur dhiri ben awet enom bungah pikire, arepa rande dhuit nek pikirane seneng terus bakale tentrem uripe ngono kuwi. Aku nembang Barang Miring kagok ketanon Slendro Pathete Menyura terus disambung Kutut Manggung. Ning urung gong terus kowe njedhul iki mau, kuh tak rampungne sikik, terus kowe mengko nembanga karo jejogedan kaya bapak." Gendhing Kutut Manggung suwuk terus dialog lagi. Semar:-"Piye leh ku nggendhing apik ta." Gareng:-"Apik mawon ming kari aba je tur gratis iya wae, jajal kon kelangan dhuwit ngono, rak mesthi trima melarikan diri." Semar:-"Ya wis ndang nembanga ben adhi-adhimu terus padha mrene?" Gareng:-"Tembang kula Sekar Mijil Slendro Pathrt Manyura bawa dhawah gendhing Loro- loro: Lara-lara larane kang ati, nora kaya ingong, barang karya wus nglakoni kabeh, loro-loro kang durung nglakoni, mukti karo sugih, begjane wak ingsun. Gendhing suwuk bersamaan munculnya Petruk terus ginem Gareng:-"Wa ah bareng aku nggendhing adhiku Petruk terus mak jedhul gawe kagyat rasaning tyas ingsun. Aja kesuwen yayi ndang nembanga lan njoget supaya kyaine rena penggalihe." 14
Petruk:-"Sendika kangmas, kula ajeng nembang Irim-irim Laras Wangi Slendro Pathet Manyura: Lunging gadhung, rumambat wit krambil gadhing, ana randha menyang sendhang, medhak- medhok, nyangking mendhong, manuk podhang mencok neng papah gedhang, anucuki wohing kemundhung, kyai dhudha ngumbah gadhung, kepleset kecemplung kedhung, yung yung biyung nyoh anakmu,gonal-ganel. Dilanjutkan buka celuk disambung Gendhing Sarayuda: Pak aku gemang dipondhong sing klambi Gendhing suwuk bersamaan datang Ki Lurah Bagong, terus dialog. Bagong:-"Ora sing tuwa ora sing enom janji didhepi gamelan sak uba rampene terus nglaleke wong sing kaya ngene iki, hayoh dha nggedhing apa jajali." Semar:-"Ora ngono thole iki kabeh ngenteni tekamu, aku karo dulur-dulurmu wis padha nembang karo njoged, aku gendhinge Kutut Manggung, Gareng Loro-loro, kakangmu Petruk Sarayuda, saiki genti kowe arep nggendhing apa." Bagong:-"Halah gur kaya ngono we cemen kecil ora ana kualitase tumrap Bagong, krungu swara klakon ambleg dhadhamu: Sega penak wak duduh, sambel goreng tur petene wutuh, gudheg manggar iwak pitik santel kanil, iwak empal abon remus, berongkose iwak congor, rere jangan pare, terong kopek ngajak blendrong. Disambung dengan gendhing Blendrong suwuk terus dialog. Semar:-"Wis wis thole aku rumangsa marem gene kowe dadi anakku isih seneng ngleluri kabudayan tinggalane para leluhur. Nek dudu aku karo kowe kabeh gek sapa jajal sing nerusake budaya lan seni sing kaya ngene iki. Ning ya aja lali wektu bebasane damar mancung cinupet, kae ana tamu ing dalem Karang Kabolotan, aja kesuwen thole ayo dimanggake tamune kae srana pakurmatan sing becik." Jejer IV Karang Kebolotan Gendhing Iringan Pangkur Slendro Sanga gendhing rep terus dilanjutkan carita. Carita Ingkang kinarya sambeting cairta nenggih ing Padhukuhan Karang Kabolotan ya Klampis Ireng. Sajuganing pahdukuhan ingkang ketingal asri awit tasih kathah tanem tuwuh ingkang thukul saindenging papan datan ana ingkan anguna sika satemah ijo royo-royo candrane kaya temanten anyar. Papan ingkang sawetawis inggil tur waradin wonten gumelaring griyo joglo 15
ingkang jangkeb nadyan sarwa prasaja gebyoge mubeng kanga kinarya saka kayu nangka katon lugu annging weh semu ing pandulu. Sinten ta ingkang kepareng dedunung ngriku lah punika warnanira wulu cumbu Ki Lurah Semar Badranaya, sang Bogajati, Dhudha Manganang-unung, ya Juru Dyah Santa Prasanta. Tata gelar amung jalma lumrah seprapah kang tanpa guna, nanging sejati iku dewa mangejawantah ora mokal mawa teja hanelahi anyada lanang mancur sumundhul ing ngawiyat. Kagungan putra tiga den gobaki den kuncungi nama Ki Lurah Nala Gareng, Petruk sumawana Bagong. Ning kaya banyu ning kaya watu dereng kepareng angandika, kadadak wonten rawuhipun raja pinandhita nenggih dyan Resi Wisrawa, gya ingacaran lenggah kepareng jajar kaliyan Lurah Semar. Kocapa sigra amedhar sabda mangudas swaraning nadyan dereng kawiyosing lisan. Gendhing Pangkur Suwuk, dilanjutkan Suluk Sanga Ngelik. Suluk Sanga Ngelik Wetah Ong, ong, ong, risang mahayogi, ong, ong, sawusnya semedi,ong, munggwing pacrabakan, dangu denya aningali, wijiling sasangka, saking agrahning wukir, wauta alon denira angandika, hooong. Ginem Semar:-Eh ah iheh heh, blegeduweg sadulita hemel-hemel, nitik pangageman paduka menika sajuganing raja pinandhita, keparengka kula asung pambagya wilujeng rawuh jengandika onten rompok kula mriki. Lan keparenga kula nila krami panjenengan wingking saking pundi sinten sinambating wewangi kisanak." Wisrawa:-"Nun inggih kyai pangestunipun kyai sinembuh pengayomaning jawata raharja pisowan kula. Menawi kepareng badhe sumurup dasat kula, wingking saking nagari Lokapala, dene ingkang sampun sudi amestani kula Resi Wisrawa. Sembah kula konjuk ngarsanipun Kyai Semar." Semar:-"Weeh malah wis ngerti marang jenengku pisan, nggih sang Wisrawa kula tampi andadosaken bingahing manah kula. He thole aja kesuwen kowe padha mbagekna karo penembahan Wisrawa iki." Gareng:-"Woo inggih rama, nami kula Nala Gareng wilujeng penembahan." Wisrawa:-"Iya Nala Gareng pamujimu ora ana sambekala." Gareng:-"Sokur begja sewu, dipun sekecakaken lenggahipun." Wisrawa:-"Iya kaya wis ora kurang prayoga." Petruk:-"Nepangaken kula anake kyaine sing angka loro nami kula Petruk, wilujeng ta penenmbahan rawuh ing Karang Kebolotan." Wisrawa:-"Ya Petruk slamet tekaku sowan kyai Semar." 16
Semar:-"Sasampunipun lenggah satata penembahan kula tak nyuwun priksa, lajeng wonten keparenging penggalih kados pundi dene tebih saking Lokapala dumugi mriki ketingal sumengka ngaten." Wisrawa:-"Inggih kasinggihan kayi Semar, pisowan kula sepisan kepingin sanget nyuwun senjata pitulungan kyai sak putra paduka. Gandheng kula menika nyangkul jejibahan awrat badhe mala kramakaken yoga kula pun Danaraja kaliyan putri Ngalengka sesilih Dewi Sukesi, keparenga Kyai Semar ngayomi lampah kula murih lebda ing karya, makaten kyai menapa ingkang dado wosing wigatos pisowan kula." Semar:-"Alon mawon, alon mawon, alon mawon waton kelakon, ning nong nong nang ning, ning nong nong. Eih ah ih eh eh eh, iki padha rungokna wong ki nek begja ora kaya uwong, aku thenguk-thenguk enek omah dirawuhi priyayi luhur diparingi gaweyan, mangka jeneng gaweyan nek njarag golek angele kapati. Weeh nggih kula sagahi, thole padha melu apa ora." Gareng:-"La nek kyaine nyang aku melu taya, karo Bagong pisan, nek Petruk ki sok angel aturane ben wae neng ngomah ijen." Petruk:-"Huus ha nek gara-gara kancane sapa kok ya, siji lunga liyane ya melu, niyat ra oleh bageyan mengko melu ah aku." Semar:-"Nggih penembahan kula sak anak-anak kula nyendikani dhawuh panjenengan, sampun ngantos kedangon, lajeng mangga kula dhrekaken." Wisrawa:-"Sewu matur gunging panuwun ingkang tanpa pepindhan dene Kyai Semar kersa ngayomi dhateng lampah kula daya-daya kelampahan panjangka kula mengga bidhal diten menika." Iringan Playon Sanga, Wisrawa berangkat bersama panakawan, gamelan suwuk terus disambung kandha. Kandha Kocapa tindake dyan Wisrawa wus dumugi jroning wana dri nalasak glagah alang-alang kecenthel ri rendhet bebondhotan datan dinamel raos, manjing wana wasa lepasing wau dade grigiting ancala. Gya katempuh lampahing samirana mangidit. Suluk Ada-ada Sanga Wetah Ong, indriyaksa sara maruta, maruta lir warayang, sindhung riwut bayu bajra, ong, ong, wisigan magulingan, prahara magura rupa, ong, hoong. Kandha Sag sag sag jrethot grobyak gabrus kayu seprangkul rong prangkul sami rebah kasulayah awit saka bantering maruta, ora kaya pedhoting maruta sang raja pinandhita kepapag barisaning yaksa saking negari Simbar Manyura balaning para raja sewu negari. Eling-eling wataking 17
gandarwa mambu gandaning manungsa mangrik manabda lawan, sigra gedrug dhungkiri kang sela-sela nyempal kang pang-pang pating galidrah kaya barongan tinanggap. Iringan Playon Sanga untuk mengiringi para gandarwa yang menghampiri Wisrawa, suwuk terus suluk ada-ada greget saut Sanga. Buta tata gati wisaya, galana galayat takut maringkut-ringkut, sindhung riwut bayu bajra, panca bayu lan warayang, wisigan magulingan lima, hong, hong. Ginem Cakil:-"Oe ladalah bojleng-bojleng iblis laknat padha jeg-jegan, mandhek-mandhek sapa kowe den sapa jeneng ngendi omah, sapa jeneng ngendi omah. Oe ladalah ditakoni kok meneng wae apa kowe duwe mut-mutan inten yen dinngo gawe ngendikan tiba banjur tak jupuk, aja sumelang aku dudu buta alasan. Ayo den ngkuwa sapa jeneng ngendi omah sapa jeneng ngendi omah." Wisrawa:-"Kepiye Petruk iki ana buta ngadhang ndalan." Petruk:-"Pun den diwangsuli mawon, mangke nek kira-kira butane niki arep gawe dhak- dhakaning prekara, ditandangi rak ngaten." Wisrawa:-"Iya Petruk. Mengko ta buta kowe takon kaya wong nggusah manuk nggetak kaya wong njala, balik sora genti aku takon ngendi ndhangkamu sapa pracekamu." Cakil:-"Wo e ladalah, ditakoni durung ngaku malah genti njunjung dhangka." Wisrawa:-"Ora katon widodarikang ana ngarepanku, yen buta ya praceka lan dhangka." Cakil:-"Babo-babo mburi saka negara Trancangkencana jenengku Ditya Kala Klanthang Mimis." Wisrawa:-"Kang ana mburi sapa jenengmu." Babrak:-"Aku Ditya Kala Pragalba." Cakil:-"Balik kowe jenengmu den." Wisrawa:-"Ora ana jeneng kang katon." Cakil:-"Suthik kesosor gebagusanmu sapa den kekasihmu." Wisrawa:-"Aku pandhita saka Lokapala jenengku Begawan Wisrawa." Cakil:-"Nlonjong bokor lakumu Ngulon bener bakal menyang endi den?" Wisrawa:-"Nuruti budi pengangen-angen, tindaking suku, kedheping netra." Cakil:-"Manuk mabur karuwan pencokane jalma lumaku tanpa jujugan, tan wurunga satru wijaya dalem, baliya ora kena mbacut!" Wisrawa:-Ora ana gawar lan kentheng kang bisa ngalang-alangi laku jantraku." 18
Cakil:-"Ilange gawar ketheng sirah buta pating jenggelek." Wisrawa:-"Sirah buta nyampar nyandhung kang dadi laku tak tigas janggane mangsa nggerangna pusakku." Cakil:-"Kala gedhe cilik lan cendhek dedeg piyadegmu." Wisrawa:-"Rumangsa kurang gedhe sumendheya gunung anakan mbanting bathanging buta ora bakal kabotan." Cakil:-"Dhuwurmu cendhe apa bisa tandhing karo aku." Wisrawa:-"Yen kowe isih rumangsa kurang dhuwur ancik-ancika Gunung Mahameru ngantem sirahing buta ora bakal ngrangsang." Cakil:-"Aku buta sugih kadigdayan lan japa mantra kanoragan pilih tandhing." Wisrawa:"Tumplaken blak kadigdayan lan japa mantramu tumpang suh nggonmu ngabakke kena tak gendir pecah mestakamu." Cakil:-"Ho ho ladalah, klakon adoh dak saut cedhak candhak rimah-rimah kwandhamu sabetke prebatang kene merganing patimu." Wisrawa:-"Majuwa tak kembari kadigdayanmu." Iringan Playon Slendro Pathet Sanga untuk mengiringi perang gendiran bambangan cakil. Sampai akhirnya cakil terkena kerisnya sendiri dan mati, demikian halnya para bala yaksa semua lari tunggang langgang. Suwuk, suluk terus dialog. Suluk Pathet Sanga Jugag Alon denya tata lenggah, dyan abagus karengga busana, luruh alon angandika, hoong. Ginem Wisrawa:-"Petruk kepiye kepiye para yaksa keng mbegal pengareng-areng lakuku." Petruk:-"Prajurit yaksa ingkang ngreridu tindake ndara sampun sami mlajar ajrih dateng kridhanipun sang adi panembahan." Wisrawa:-"Ya yen kaya mangkono sokur beja sewu. Ayo Petruk enggal mbacutake laku daya- daya tumeka ndon kang sinedya yaiku negara Ngalengkadiraja." Petruk:-"Inggih gus mangga lajeng kula dherekaken." Kandha Sigra hanglajengaken tindakira sang abagus kadherekaken prepat panakawan. Sinegag kang lagya ana samadyaning margi, kang kinarya sambeting carita nenggih negari Ngalengkadiraja, lamun kacandra saking mandrawa katon cundhuk Sekar Tanjung." 19
Iringan Gendhing Ketawang Sekar Tanjung Slendro Sanga Gendhing rep dalang anjantur atau bercerita. Carita Kang kinarya sambeting carita ingkang doh ginawe cerak tunggal panggung nanging seje carita kaya bareng angkate. Lah punika warnanira siniwakan negari Ngalengkadiraja. Jejuluk Prabu Sumaliraja, ya sang Mangliawan kang pinangka suh parintahing praja, nalendra kagok gandarwa ora mokal kasinungan kadigdayan kanoragan ingkang linangkung, kathah para raja maha raja tumungkul tan linawan ing bandayuda, nanging amung kaprabawan dhateng kasudidbyaning sang katong. Lenggah ing dhmpar kencana sineba ingkang putra Prahastha. Sinareng priksa pisowaning ingkang putra sigra mangudas swaraning driya nadyan dereng kawijil. Gendhing hidup kembali, suwuk terus suluk dilanjutkan dialog Meh rahina semu bang haruna, kadi netrane angga rapuh, sabdaning kukila ring, ong Kanigara saketer, lir wuwusing pinipanca, pepetoking ayam wana, ong, mrak ing pagagan, manguwuh beramara. Ginem Sumali:-"He he he ladalah, mengko ta anakku bocah bagus Prahastho, pun rama mundhut priksa kepriye kabul kawusanane pamanmu Jambumangli anggone ngedekake sayumbara perang kanggo nanggulangi kridhane para raja sewu negara." Prahastho:-"Kula noknon kasinggihan rama parbu, mapan kanjeng paman sampun saged ndhepani paprangan nadyan para raja sewu negara negetok kadigdayan kanoragan, parandene mboten wonten ingkang saged ngendhih yudanipun paman Jambumangli. Para raja sami tinggal glanggang colong plajar." Sumali:-"Ya aku percaya karo kasektene Jambumangli, nanging elinga ya ngger putraku menawa ing jagad iki ora ana sing sampurna, bebasan langit kang dhuwur isih ana kang luwih dhuwur maneh. Merga sampurna iku sejatine amung ana astaning Gusti Kang Hakarya Jagadraya. Ya mung pitungkasku lawan sira lan kabeh kadang sentana aja nganti lirwa kuwajiban lan kudu kebak ing pangati-ati aja nganti ana dahuru kang dumadi ana negar Alengkadiraja." Prahastho:-"Kula noknon inggih kanjeng dewaji." Suluk Ada-ada Greget Saut Slendro Sanga 20
Sranane wong yun luhung, betah lapa kurang, elinga solah jatmika, ong, yen wacana kudu manis, murih sengseming sasama, samaning manungsa sami, hoong Kandha Saweg eca nggenira ginem laras ganda rasa sang Prabu Sumali, tan pantara dangu gumrojog tanpa larapan rawuhnya Begawan Wisrawa karya kagyat kang samya tumingal. Iringan Playon Sanga suwuk antal disambung suluk. Suluk Lagon Pathet Manyura Wetah Meh rahina semu bang hyang haruna, kadi netrane uga rapuh, sabdaning kukila, ring kanigara saketer, ong, kekidungan ingkung, lir wuwusing pinipanca, pepetoking ayam wana, ong, mrak pagagang manguwuh kusuma ring, ong, hong Ginem Sumali:-"Waah kaya ketiban ndaru negara Ngalengkadiraja jebul rawuhe kadangku tuwa kakang Begawan Wisrawa. Kadang kula sepuh kakang penembahan dereng dangu rawuh jengandika, keparengan kula asung pambagya wilujeng, lan kanthi raharja kakang penembahan." Wisrawa:-"Ya yayi oleh pamujimu miwah pengayomaning Bathara kaya ora ana sambekala laku jantraku, ora liwat puja basukine pun kakang kaonjuk ana ngersane yayi Prabu Sumaliraja." Sumali:-"Waah gurawalan panampi kula kakang panembahan mugi andadosna jejimat. Kejawi saking punika keparenga kula nyuwun priksa, wonten wigatos kados pundi kakang panembahan rawuh ing Ngalengkadiraja, katingal sumengka pangawak bajra katitik riwet rebut unggul wonten ing muka mboten kober angusap kacihna ngemu wigati. Kula aturi ngicalaken raos wigih ringa-ringa lajeng paringa dhawuh kakang panembahan." Wisrawa:-"Ya yayi prabu tuhu waspada ing paningal kaya mangerti marang mobah mosiking pun kakang. Sepisan nggonggu tedhak ana Ngalengka satuhu kepingin banget tuwi kaluhuraning yayi Prabu Sumali ngiras ngilangake rasa pangoneng yayi. Dene wosing wigati bobote aku dipothah dening yogaku kang wus jumeneng nalendra ana ing Lokapala aran si Danapati. Kepingin banget mengku sajuganing wanita kang pinangka garwa prameswari, sajagad ora ana kang dadi sarjuning ati kejaba mung putramu nini Sukesi. Mula yayi sowanku iki bakal nglamar putramu sekaring kedhaton ing Ngalengkadiraja, kanggo saya ngraketake nggonira paseduluran karo pun kakang srana bebesanan. Mengkono yayi prabu ingkang dadi wigatining sowanku ana ngersamu." 21
Sumali:-"Adhuh kakang penembahan gumbiraning manah kula mboten saged kula gambaraken bebasan kejugrugan wukir sari keblabag samodra madu, dene kakang penembahan badhe kersa bebesanan kaliyan ingkang rayi Sumali. Nanging andadosna kawuningan bilih anak kula Nini Sukesi gadhah pitumbasaning pinanganten." Wisrawa:-"Wis jamak lumrahe sawijining wanita lamun bakal winengku dening priya darbe pamundhutan. Banjur apa panjaluke nini Sukesi yayi.? Sumali:-"Nini Sukesi kepingin sanget mangertos wedharan ngelmi Sastrajendra Hayningrat Pangruwating diyu. Babar pisan penembahan gandheng paduka punika ingkang lebda ing reh samukawisipun, nadyan kula punika nalendra gung binathara nanging tiyang sajagad sami mangertos bilih kula apaes rakseksa ingkang sinandhang ing kula. Penemban mugi kula ugi karuwata supados ical sipating diyu ingkang anggeleng angganipun ingkang rayi." Wisrawa:"Yayi Sumali, aku ora bakal suminggah yen kaya mangkono kekarepanmu bakal dak leksanani, mapan iku ngelmu kekeraning para dewa dadi ora gampang sanggane, mula kang saka iku cepakna sesaji kang bakal dak anggo sarana mbengkas watak raksasa kang sumandhang ana anggamu yayi. Hayo yayi bebarengan dherekna pun kakang manjing sanggar pamujan, haywa kalepyan jroning ingsun mbabar werdining Sastra Jendra pamintaku yayi Sumali kudu tansah eling marang panembah jati." Sumali:"Inggih kakang penembahan mangga kula sumanggakaken." Iringan Gendhing Eling-eling Slendro Manyura, rep terus carita Carita Om awignamastu mugi rahayu sagung dumadi, andheku anekuk jejengku nganglungake jangga liyeping netra muhung amandeng pucuking grana kusika. Parbu Sumali anggung mulat patraping ingkang raka Begawan Wisrawa ingkang amiwiti ambabarake werdining kang Sastra Jendra Hayuningrat Pangruwating Diyu. Mapan kaparanyata nalika semanten Prabu Sumali maksih angangah-angah sumongah angangkah ngakahi jagad, ora mokal kasurung dening pepaes rakseksa ingkang sumandhang dadi kodrate. Mila cukat cakut trengginas trampil Begawan Wisrawa wus nyamektakake sesaji sawiji tan ana kang kecicir, tumuli amiwiti matrapake wedharaning Sastra Jendra Yunungrat Pangruwating diyu. Wedharingkang Sastrajendra yekti, hayuningrat pangruwating yaksa, sarana kang pangruwate, sanggya kang sipat diyu, prapteng watak pindha rayeksi, hambeg angkara murka, candhala ing kalbu, hambeg siya sirna rasa, kamanungsan durgama ingkang sinandhing, sumongah sesongaran. Trus angangkah angakahi bumi, murih punjul mandhiri priyangga, mrih katekan sasedyane, nanging ngiwakken sujud, manembah hyang murbeng gaib, blis laknat maksiyat iku dewanipun, tan eling lamun triloka, dumadine awit parmaning Hyang Widi, cinipta hing kawasa. 22
Megeng napas Begawan Wisrawa keclaping cipta wus kawewahan mobah wasesaning mangsa kala ganthening pangesthi manthenging sedya tinanggapan dening jagad saisine, sami sakala sakedheping netra wus bisa ngungak jroning guwa garba ingkang kasandhang dening Prabu Sumaliraja. Awit saking kagendam dening dayaning Sastra Jendra Hayuningrat, sirna sipating raksasa ingkang prapteng budine, Prabu Sumaliraja wenteh dadi manungsa limrah. Tan prabeda kaya panjalmaning Sanghyang Brahma dadya kagyat kang tumingal. Iringan Playon Manyura, suwuk terus ginem Ginem Sumali:-"Bingahing manah tanpa upami kakang penembahan, genging panuwun mboten saged kula gambaraken dupi kula mulat sedaya ingkang dumadi ing saranduning badan kula, teka sedaya sampun mboten benten kaliyan manungsa limrah. Ngantos mboten saged angucap saking sesaking raos mapinten-pinten dados setunggal kakang penembahan. Sekawint kula apaes raksasa sakmenika sampun dados manungsa limrah. Menawi makaten inggih namung paduka ingkang sged damel tentreming puraya Ngalengkadiraja. Lair batos samukawisipun kula pasrahaken dhateng kakang penembahan." Wisrawa:-"Lo lo lo aja kaya mangkono yayi aku tumeka ana Ngalengkadiraja ora kepingin muktekake diri kang tegese ngesur kalungguhanmu, lan ora kepingin tok gegadhang anglugguhi dhampar nyatane iku dudu mesthine lan dudu kuwajibanku. Waleh-waleh apa Mbacutake rembugku ing ngarep nggonku kepingin bebesanan karo yayi Sumali, mara gage prasojowa apa ya mangkono karepe nini Sukesi nggone kepingin uga wedharan ngelmu Sastra Jendra Hayuningrat." Sumali:-"We ladalah dosa menapa ingkang badhe kula sandhang menawi kula ngantos lelonyotan matur ngersanipun kakang penembahan. Mila sampun kedangon lajeng mangga kula aturi minangkani panyuwunipun anak kula Nini Sukesi, supados daya-daya enggal tentrem negari Ngalengka." Wisrawa:-"Yoh yen kaya mangkono ayo enggal tuduhna ana papan dununge yogamu." Sumali:-"Mangga kula dherekaken." Iringan Playon Slendro Manyura. Suwuk suluk terus ginem. Suluk Pathet Manyura Jugag Jro tyas wuyung mulat sekar gandanyarum, angrerujit nala linali tan bangkit lali, lila lamun pinethila, ong, lir kawesah pindha kiswa lukar, ong, hoong. Ginem 23
Sukesi:-"Paduka menika sinten kisanak katemben pinanggih kok sampun tuwuh raos matrenyuh kados makaten, wilujen rawuh jengandika." Wisrawa:-"Ya nini, mangertiya aku iki bakal maratuwamu peparabku Begawan Wisrawa saka Pertapan Hamulayasa. Oleh pamujimu tekaku ana kene ora ana sambekala puja astutiku genti tumrapa marang sira nini." Sukesi:-"Nun inggih sanget pamudhi kula. Lajeng wonten kersa kados pundi paduka rawuh wonten patenggan kula mriki." Wisrawa:-"Luwih dhisik aku paring uninga, lamun aku iki sumitrane keng rama wiwit maksih jaka tumaruna. Dene praptaku ana Ngalengka minangkani kang dadi pamothahing anakku nalendra ing Lokapala ara Danapati ya Danaraja, kang kepingin mengku garwa prameswari, jagad ora ana kang dadi telenging atine kejaba amung sira NiniSukesi. Mula kang saka mulunga rasaning atimu gelema dadi jatu kramane anakku lanang si Danapati nini." Sukesi:-"Kula nuwun inggih penembahan, kula badhe sagah angladosi saunggaling kakung sauger saged medharaken ngelmi Sastrajendra Hyuningrat Pangruwating diyu, makaten panembahan." Wisrawa:-"Yoh yen ngono nini ewang-ewangana nyeyuwun prakara iki bakal dak tindakake, mula nini majuwa kang dadi lungguhmu lan wigatekna aja nganti tumpang suh nggonira nampa wedharan Sastrajendra Hayuningrat Pangruwating Diyu.." Iringan buka celuk sapada Temang Dhandhanggula Sastrajendra Pathet Pelog Barang, dhawah eling-eling Pelog Barang. Wedharingkang Sastrajendra yekti, hayuningrat pangruwating yaksa, sarana kang pangruwate, sanggya kang sipat diyu, prapteng watak pindha rayeksi, hambeg angkara murka, candhala ing kalbu, hambeg siya sirna rasa, kamanungsan durgama ingkang sinandhing, sumongah sesongaran. Masuk ke Eling-eling Pelog Barang gending dados, rep terus dalang anjantur Wedharingkang Sastrajendra yekti, hayuningrat pangruwating yaksa, sarana kang pangruwate, sanggya kang sipat diyu, prapteng watak pindha rayeksi, hambeg angkara murka, candhala ing kalbu, hambeg siya sirna rasa, kamanungsan durgama ingkang sinandhing, sumongah sesongaran. Trus angangkah angakahi bumi, murih punjul mandhiri priyangga, mrih katekan sasedyane, nanging ngiwakken sujud, manembah hyang kang murbeng gaib, blis laknat maksiyat iku dewanipun, tan eling lamun triloka, dumadine awit parmaning Hyang Widi, cinipta hing kawasa. 24
Tebih wulang tan wruh ing palupi, hadigang hadigung hadiguna, tan ngawruhi sejatine, sanggya titah satuhu, tinitahken dening dewadi, sapisan wruh ing tata, titi kalihipun, titis nenggih kaping tiga, kapat tatak lima tutuk mangka kunci, gayuhaning agesang. Yata wau Sang Wisrawa resi, amedharken kanang Sastrajendra, amirid wuruk warahe, sastra tegese iku, kang kadulu awujud tulis, yekti dadi panuntuning kawruh, lan ngelmu sanguning gesang, ala becik agal lembat den kawruhi, bonggan yen wuta sastra. Sastra cetha iku ngurakabi, datan keweran nempuh jejibahan, nadyan abot dadi entheng, mlampah ing papan lunyu, antuk teken tekun nulungi, lamun petenging marga antuk obor sewu, mungsuh asih dadi sanak, sanak kadang saya supeketin kapti, wangsane hingayoman. Harjendrayu yuning basuki, kang mangkono mungguh werdinira, ya kenger ing panembahe, patrapna sembah catur, kang kapisan yayah lan wibi, dadi marganing tumitah, kalih nembah guru, nyata kang paring piwulang, sembah katri saisiningrat andanyani, surya candra kartika. Katri iku winastan trimurti, sesorote mujudke hyang sukma, gya dumilah pepadhange, raga dumadinipun, bumi geni banyu lan angin, lagi gatra manungsa, cinipta Hyang Agung, yen wis agung ngelingana, dene titah tumitah derma nglakoni, wit purbaning kawasa. Ningrat iku papane jroh urip, kudu bisa wruh ing tata cara, tandang tanduk sasolahe, aja handhedher bendu, lumakuwa dalan kang gasik, durgama singkirana, tingkah sarta laku, dadya tepa tulada, ing sadhengah wekasan manggih basuki, yaiku sucining gesang. Sembah catur konjuk mring Hyang Widi, kang sayekti nggelar jagad raya, sangkeb saisen- isene, dene pangruwat diyu, hangilangken candhala julig, amunah sastru murka, kang agung gumulung, hanggeleng ing angganira, sirna larut kerut kendhih tyas basuki, sesuka sukeng driya. Pra wanodya setya guru laki, ingkang priya tresna marang garwa, ing saloka mujudake, wewangsone pra luhur, panunggaling kawula gusti, lahir tumandang kaya, jroning batinipun, hangagungken hyang suksma, yen mangkono turun tumuruning benjing, dadya manungsa tama. Carita Tatas titis tutug tledhak tledhok kaya madu pinasthika wijiling pengendika dyan Wisrawa, samendhang tan ana kang kacicir samukawis wus tinampi dening sang dyah ayu Dewi Sukesi. Kocap kacarita sinarengan lelampahan ing madya pada geder gara-gara anggung anggegirisi tumempuh kahyangan Jonggring Salaka, kaya bojat-bojata kori Sela Matangkep, pindha jomplang-jomplanga Umpak Bale Marcukundha, kinocak-kocak kawah candrammuka, lebu letug metu sembur upas hagni sak klapa-klapa gedhene. Kejot sanghyang Hudipati awit dhatenging, cipta wirengganira. Guru:-"Mengko ta yayi Dewi Uma." Uma:-"Nuwun wonten dhawuh pukulan sanghyang Jagad Nata." 25
Guru:-"Sungkawaning gara-gara kang nempuh kahyangan Suralaya kanyata merga saka polah tingkahing jalma aran Begawan Wisrawa kang tumindak sesongaran kaya lanang-lananga priyangga, wani ambabar ngelmu kekeraning dewa Sastrajendra Hayuningrat Pangruwating Diyu. Mokal lamun dheweke ora mangerti lamun iku dadi laranganing para dewa, jalaran sapa kang krungu wedharaning ngelmu iku, yen kutu-kutu walang antaga bakal dadi sato, sato bakal dadi buta, buta bakal dadi manungsa, yen manungsa bakal dadi dewa. Yen ngnati diuja tumindake kang mangkono bakal kaya ngapa rusaking jagad raya, kabeh ora mangerti dununge sapa kang nyembah lan saka kang kasembah. Ulun bakal paring paukuman maran manungsa kang budine candhala iki, kita manjinga ana anggane dewi Sukesi dene ulun bakal sajiwa ana anggane Wisrawa." Uma:-"Inggih ndherek dhateng sendika pukulun mangga kula dherekaken." Iringan Eling-eling berubah menjadi Playon Pelog Barang. Suwuk terus ginem. Ginem Wisrawa:-"Piye Nini Sukesi sawusa sira nampa wedharan ngelmu Sastrajendra Hayuningrat Pangruwating Diyu." Sukesi:-"Nadyan namun sawanda mboten wonten ingkang karempit penembahan." Wisrawa:-"Ya syukur sekethi jumurung. Ayo enggal sira predandan dak boyong ana negara Lokapala, dadiya prameswari garwane anakku lanang Danapati nini." Sukesi:-"Penembahan ing ngajeng kula sampun matur bilih kula badhe ngladosi satunggaling priya ingkang saged mbabarken werdinipun Sastrajendra Hayningrat Pangruwating Diyu. Mangka ingkang seged minangkani paduka, mila kula trimah mopo menawi supados angladosi ingkan putra Prabu Danapati." Wisrawa:-"Nini Sukesi, mangertiya aku iki bakal maratuwamu, nggonku tumeka kene dadi wakile anakku lanang minangkani patembayaning bakal penganten putri. Dadi jeneng trep yen kowe manut marang aku nini." Petruk:-"Wadhuh ana lelakon kisruh iki, arep didhaupke karo anakke lanang jare malah milih maratuwane. Niki mboten leres lo penembahan, nek ajeng rabi golek sing sak barakan niki umur-umure sak anakke lo." Wisrawa:-"Ya panakawan padha menenga iki tanggungjawabku." Bagong:-"La ya jarene anak murid ning nonton anggone sarwa merak ati kuwi marakake lali anak bojo, ning niku calon mantu lo penembahan godha niki." Wisrawa:-"Ya aku mangerti kabeh mengko ana aku. Piye Sukesi, lakok dadi nampel katresnane anakku pilalu kowe nakal suwita karo aku kang umure ora barakan merga kowe kuwi mung sak anakku, lan kuciwa tumrap pasuryane marga keladuk yuswa. " Sukesi:-"Rumaos kula sami-sami barakan, miwah jagad menika sampu kecalan kebagusanipun sedaya sampun mlempak dhateng paduka penembahan. Mangga lajeng kula 26
aturi manjing patirtan kula ladosi siram jamas amargi sawetawis nilar pertapan satemah reged salira paduka penembahan." Kandha Ewuh aya ing pambudi dyan Wisrawa dupi priksa ingkang badhe dados sang anak mantu menggok lakuning katresna dhateng angganira. Dayaning Batara Guru dalasan Batari Uma ingkang manjalma sajiwa ing angganing kekalih, mracihnani dyan Wisrawa dalasan Dewi Sukesi wus winengku dening olah kridhaning asmara priya lan wanodya datan enget bilih punika calon maratuwa karo ana mantu. Satemah peteng pandulune jroning peteng datan bisa mulat pundi ingkang leres pundi ingkan lepat, kekalih datan saged ngendhaleni ubaling asmara dyan Wisrawa mandhap saking palenggahan madhak Dewi Sukesi manjing pagulingan remu-remu ing wadana. Batara Guru lan Dewi Uma gya kondur makahyanan. Iringan Playon Slendro, suwuk terus kandha Kandha Kocap kacarita sesambetanipun dyan Wisrawa kaliyan Dewi Sukesi sampun kapriksa dening Prabu Sumaliraja, parandene mboten andadosaken dukaning penggalih, kosok wangsul sukaning driya datan kena kinaya ngapa. Pawartos Dewi Sukesi kaalap dening Wisrawa wus ngbaki negari Ngalengkadiraja. Gentos kang winuwus ing Kasatriyan Argulobang dyan Jambumangli mireng pawartos ingkang wonten salebeting datulaya, sigra anggempran kaya kidang, nglumba kaya ula, anggemprong kaya singa barong. Iringan Playon Slendro Manyura, suwuk, suluk terus ginem. Suluk Ada-ada Greget Saut Manyura Wetah Jumangkah anggro sru sesumbar, gumaludhug guntur ketur,ong, horeg kang bumi gonjing, umob kang jalanidhi, lumembak penyu kumambang, hong. Hooong. Ginem Jambumangli:"Oo bojleng-bojleng blis laknat padha jeg-jegan, bocah prajineman, kepiye kabar kang dak tampa kadadeyan jroning kraton Ngalengka.? Prajineman:-"Kepareng munjuk raden, leres pekabaran ingkang sumebar saindengi negari Ngalengka bilih ingkang rayi nak ndherek sekaring kedhaton Dewi Sukesi sampun kaalap dening pendita Hamulaya Begawan Wisrawa." Jambumangli:-"Weee ladalah, ora patut kaya lanang-lananga dhewe klakon Wisrawa nggarwa adiku Sukesi janji bisa merjaya Jambumangli, kaya ngapa wujude Wisrawa dak tadhahe taramangsa." 27
Iringan Playon Manyura, suwuk terus ginem. Ginem Sumali:-"Mengko ta kulup Jambumangli, katon mangar-mangar wadanamu ana kulup sarehna dhisik rasamu." Jambumangli:-"Hoo ho sapa kowe nrenggalai lakuku." Sumali:-"Memper sira kulupun kowe pangling karo aku. Aku iki pamanmu dhewe Sulamiraja kang wus rinuwat dening Begawan Wisrawa, ya mung srana iki kang bisa ngilangake sipating yaksa. Mula kulup yen ngono gelema sira diruwat supaya enggal tatag tutug uripmu ana madyapada." Jambumangli:-"Menungsa isa ngruwat menungsa ki nek dewa ora bakal klakon, kuwi mung apus-apus ibarate wong sulapan, ora ngandel aku lan ora sudi diruwat karo wong mbengkane. Apa kowe sing ana mburine paman Sumali kang aran Wisrawa." Wisrawa:-"Ya dhasar kepara nyata aku kang peparab Wisrawa, kowe kang aran Jambumangli, ana apa?" Jambumangli:-"Ya aku Jambumangli, prekara nggonmu isa ngruwat iku dudu butuhku, ing ngarep sapa sing bisa ngendhih yudaku gendhene merjaya aku yaiku sing wenang dadi bojone Sukesi. Mula kowe bakal lestari dadi bojone Sukesi nek ngalahke kadigdayanku Wisrawa." Wisrawa:-"Karepku dak gawe becik, nanging semune mbregundung kepingin njajal kasudiranku, ayo manjing payudan dak todi kadigdayanmu." Jambumangli:-"Ayo majuwa gaglak limpamu." Iringan Playon Slendra Manyura, perang antara Jambumangli dan Wisrawa, suwuk terus Kandha. Kadha Sigra amusthi sanjata pamungkas dyan Wisrawa, gumeret swaraning gandhewa kang sinandhangan warastra dibya, kesit pindha thathit mesat kaya kilat lampahing warastra tumama janggane Jambumangli tigas pancing sirna marga layu. Iringan Palyon Slendro Manyura. Gamelan rep terus adegan Lokapala, suwuk, suluk disambung ginem. Suluk Pathet Galong Slendro Manyura Wetah Irim-irim kembang bopong, kembang bopong sari mulat, trate bang rerayungan, lung malengkung, rumambating liyan, maweh semu mawor, raras, ong, hoong 28
Ginem Danapati:-"Kakang patih Banendra, kadiparan mungguh lakunira ingsung dhawuhi angawat- awati jengkare kanjeng rama Begawan Wisrawa tumuju negara Ngalengkadiraja." Banindra:-'Nun inggih sinuwun sesembahan kula, sedaya wadya bala sampun kula kerigaken bebasan tebih dipun celaki celak dipun tebihi, sareng sampun cetha bilih ingkang rama lumebet tlatah Ngalengkadiraja, lajeng kula dhawuhi wangsul ing praja, sinuwun." Danapati:-"Wah syukur begja sewu kakang Banindra." Suluk Ada-ada Greget Saut Pathet Galong Wetah Ong, leng-lenging mangu mangun mangukung, kandhuhan lir lena tanpa kanin, yen tan tulusu mengku dyah utama, ong, hong. Kandha Datang pantara dangu gya pisowaning Tenug Gohmuka gumrojog tanpa larapan. Iringan Playon Galong, suwuk terus ginem Ginem Danapati:-"Yen ora sisip panduluku iki kaya pisowane Tumenggung Tenung Gohmuka, ana apa tanpa katimbalan maju anak pangarepanku." Gohmuka:-"Inggih kasinggihan sinuwun, ngaturaken duta penglawung." Danapati:-"Duta kongkonan, pengalawung pati. Apa raja pati?" Gomuka:-"Menawi raja pejah mboten onten nanging nguthawatosi menggahing katentreman negari Lokapala. Andadosaken kawuningan bilih Dewi Sukesi sampun dipun garwa dening ingkang rama piyambak sangadi panembahan Wisrawa." Danapati:-"Dudu karepe dhewe, Banindra lan Gohmuka ketapna wadyabala ayo dilurugi negara Ngalengkadiraja dadekke samodra geni." Banidra:-"Mangga sinuwun kula dherekaken." Iringan Playon Galong, suwuk terus ginem Ginem Danapati:-"Rama Begawan Wisrawa sembah kula konjuk kanjeng rama." 29
Wisrawa:"Ya ngger dak tampa." Danapati:-"Kula badhe nyadhong dhawuh rama, kados pundi angsal damel menapa mboten kanjeng rama mboyong putri Ngalengka Dewi Sukesi rama." Wisrawa:-"Ya kulup nadyan mbok tutupi srana basa kang dakik-dakik nanging kosok balen karo ngonmu getem-getem nelakke yen kowe mengku duka." Danapati:-"Kula kedah kados pundi rama, ing atasipun putri ingkang kedahipun dados bojone anakke lakok jebul dipun agem piyambak. Kula lajeng kedah mawi etangan ingkang pundi rama, nek kula nggegegi dadi ratu, rama menika kenging pradata merga lirwa kuwajiban, nanging menawi hangengeti rama menika tiyang sepuh ingkang ngukir jiwa raga kula, napa badhe kula mentala, bapa karo anak bandayuda merga rebutan wong wadon. Badhe dosa menapa ingkang kula sandhang yen kula wani karo bapak kula piyambak merga prekawis wanita, rama kados pundi rama menika lelampahan ruwetipun makaten. Mugi jagad nekseni ucap kula niki rama, mbenjing menawi putranipun rama sing patut kaliyan Dewi Sukesi mijil kakung badhe dados mungsuh bebuyutan, rama kula nyuwun pamit saha nyuwun pengestu wangsul dhateng Lokapa." Iringan Sampak Galong, prajurit Lokapala tersapu oleh angin ciptaan Wisrawa, suwuk terus ginem. Ginem Sumali:-"Kakang begawan Wisrawa gandheng para prajurit Lokapala sampun mundur ajrih dhateng yudanipun kakang begawan, mangga lajeng kula dherekaken kondur majing salebeting kraton, badhe kula wiwaha dhaupipun kakang penembahan kaliyan yoga kula pun Sukesi." Wisrawa:-"Yooh sinuwun aku mung kari manut kersamu ayo enggal dak dherekake manjing puraya gung Ngalengkadiraja." Iringan Ayak-ayak Slendro Manyura. Tanceb Kayon Yogyakarta, 30 Maret 2011 30